फतेहाबाद में हाईवे की एक लेन बनी दरिया: सिरसा में NH पर दरार, ट्रैफिक किया वन वे
Haryana Rain LIVE Video Update; Yamuna Ghaggar River Water Level Karnal Ambala Panipat Flood Situation | Chandigarh Gurugram Hisar Sirsa Monsoon Photos  हरियाणा में आज 5 जिलों में बारिश को लेकर चंडीगढ़ मौसम विभाग ने यलो अलर्ट जारी किया है।
हरियाणा में मौसम विभाग ने अगले 24 घंटे 6 जिलों पर भारी बताए हैं। मौसम विभाग ने करनाल, पंचकूला, पानीपत, रोहतक, सोनीपत, यमुनानगर में अधिकांश स्थानों पर भारी बारिश होने की संभावना जताई है।
उधर, फतेहाबाद में बाढ़ का पानी लोगों को लगातार डरा रहा है। यहां शहर के पास से गुजर रहा हाईवे की एक लेन अब दरिया में बदल गई है। हांसपुर कट के पास रोड पर दूर-दूर तक एक तरफ पानी भरा हुआ है। यह पानी शहर में प्रवेश के लिए भी आतुर है। शहर के लोग भी पानी देखने पहुंच रहे हैं। हालांकि अभी शहर मे बाढ़ का खतरा कम ही है।
सिरसा में घग्गर का कहर, नेशनल हाईवे पर पानी
वहीं सिरसा जिले में घग्गर खूब तबाही मचा रही है। रंगोई नाले से घग्गर का पानी ओवर फलो होकर नेशनल हाईवे नंबर नौ पर पहुंच गया है। रंगोई नाला हाईवे के नीचे से निकलता है, जिस कारण सड़क पर दरार आ गई। ऐसे में ट्रैफिक वन वे कर दिया गया।
शहर को आने वाले मुख्य रोड को बंद किया
प्रशासन ने हाईवे पर बैरिकेड्स लगा दिए हैं। घग्गर का पानी नेशनल हाईवे के साथ-साथ चल रहा है। नेशनल हाईवे नौ से शहर को आने वाले मुख्य रोड को बंद कर दिया गया है। सिरसा में एंट्री के लिए अब वाहनों की सिरसा-डबवाली हाईवे पर सरदूलगढ़ रोड से एंट्री हो रही है।
हरियाणा में अभी भी 593 गांव बाढ़ प्रभावित हैं। 33 शहरी क्षेत्रों में भी बाढ़ का असर दिख रहा है। इन बाढ़ प्रभावित इलाकों में बीमारी फैलने का खतरा बढ़ गया है। अब 26 हजार से ज्यादा लोगों में कई तरह की बीमारियों के लक्षण मिले हैं। 24 घंटे में 500 से ज्यादा लोग बुखार की चपेट में आ गए हैं। इनकी कुल संख्या अब 5403 पहुंच गई है।
सांप के काटने की घटनाएं बढ़ी
हरियाणा में बाढ़ ग्रस्त इलाकों में सांप काटने की घटनाएं तेजी से बढ़ी हैं। अब तक सूबे में 40 लोगों के साथ स्नेक बाइट की घटनाएं सामने आई हैं। हालांकि अभी तक इससे किसी के मरने की कोई जानकारी सामने नहीं आई है। वहीं अब तक बाढ़ग्रस्त इलाकों में 10 लोगों की बीमारी से मौत होने की सूचना है।
2 जिलों में हालात अभी खराब
राज्य के 2 जिलों में बाढ़ से हालात सुधरे नहीं हैं। सिरसा में घग्गर नदी का जलस्तर लगातार 50 हजार क्यूसेक से ऊपर चल रहा है। ऐसे में सिरसा, रानियां, ऐलनाबाद के साथ-साथ 49 गांव खतरे में हैं। रंगोई नाले ने भी खतरे को बढ़ा दिया है। पिछले 24 घंटे में रंगोई नाला 6 जगह से टूट चुका है। गांव सिंकदरपुर के पास रंगोई नाला टूटने के बाद नेशनल हाईवे के साथ पानी लग चुका है।